Zuma wil appelleer ná Abrahams sy pos kwyt isPres. Jacob Zuma (Foto: GCIS) Die presidensie het Vrydag in ŉ verklaring gesê hy dra kennis van die Noord-Gautengse hooggeregshof se besluit om Shaun Abrahams se aanstelling as nasionale direkteur van openbare vervolging (NDOV) ter syde te stel en dat hy beoog om teen dié uitspraak te appelleer. Die hof het Vrydag bevind Abrahams se aanstelling was onwettig en moet daarom ter syde gestel word. Dié uitspraak volg nadat burgerlike organisasies die hof genader het om ŉ goue handdruk van R17 miljoen wat Mxolisi Nxasana, Abrahams se voorganger, in 2015 ontvang het onwettig te laat verklaar. “Terwyl die president vir ŉ volledige oorsig van die uitspraak wag, is hy aangeraai dat daar, met alle respek gesê, talle elemente is wat aandui dat ŉ appèl suksesvol kan wees,” lui die verklaring. Die presidensie het gesê die Nasionale Vervolgingsgesag is ŉ belangrike liggaam in Suid-Afrika se Grondwet en aanstellings word daarom nie ligtelik gemaak nie. Hy het ook gesê die nasionale direkteur van openbare vervolging (NDOV), tesame met die land se hoofregters, speel ŉ belangrike rol in die land se strafregstelsel. Die presidensie het gesê dié appèl sal uit “respek vir die hof en die regstelsel” die normale gang van hofverrigtinge laat verloop. Maroela Media het vroeër berig pres. Jacob Zuma het in Junie 2015 ŉ skikkingsooreenkoms met Nxasana bereik waarvolgens Nxasana sy posisie as NDOV van 1 Junie 2015 af sou verlaat. Die ooreenkoms het gevolg ná ŉ tien maande lange struweling tussen Zuma en Nxasana. Die struweling het in 2014 begin toe Zuma ’n ondersoek aangevra het om te bepaal of Nxasana bevoeg is om sy amp te beklee. Dié stap het gevolg nadat dit aan die lig gekom het dat Nxasana versuim het om vorige botsings met die gereg te verklaar, waaronder ŉ aanklag van moord in die 1980’s waarop hy vrygespreek is. Abrahams is kort ná Nxasana se bedanking in 2015 as die nuwe hoof van die NVG aangestel. Nxasana het intussen gesê hy is gewillig om die skikkingsbedrag terug te betaal en na sy posisie as NDOV terug te keer. Die hof het egter bevind dit sal nie gepas wees vir Nxasana om na sy posisie terug te keer, óf vir Abrahams om in die pos aan te bly nie. Adjunkpres. Cyril Ramaphosa moet nou binne die volgende 60 dae ŉ nuwe NDOV aanstel.